Il-Pulizija tal-Awstrija qed tfittex xufier ta' minibus wara li nstabu l-iġsma ta' żewġ immigranti fl-istess minibus. Apparti dawn iż-żewġ immigranti, ir-raġel imfittex kien qed iġorr numru kbir ta' immigranti, u kien qed jittrasportahom mill-Ungerija għall-Awstrija. L-iġsma nstabu fir-reġjun ta' Burgenland. F'kummenti li ngħataw lir-radju Awstrijak ORF Burgenland, kelliem għall-Pulizija qal li numru ta' ħelikopters, drones u klieb kienu qegħdin jintużaw fit-tfittxija għax-xufier. Intqal ukoll li x-xufier ħarab mill-minibus meta l-pulizija talbuh biex jagħmlu tfittxija fil-vettura. Il-kelliem tal-Pulizija qal ukoll li għadu mhux magħruf x'ikkawża l-mewt taż-żewġ immigranti, u li wieħed irid jistenna l-konferma tal-awtopsja. Intant, il-gvernatur tar-reġjun ta' Burgenland, Hans Peter Doskozil, appella għall-bżonn ta' riforma Ewropea rigward il-mod kif immigranti jingħataw l-ażil, biex it-traffikar tal-bniedem jieqaf. Doskozil qal ukoll li l-imwiet taż-żewġ immigranti juru kemm hu ikrah it-traffikar tal-bniedem, u ddeskriva dan l-att bħala wieħed brutali u inuman.